Henriette Kjær (KF), 2007-04-17:
Fra konservativ side er vi i særlig grad glade for dette forslag, som vi synes tager hånd om nogle meget alvorlige problemer.
Jeg tror faktisk, at det er overraskende for de fleste, når de opdager, at der egentlig foregår en moderne form for slavehandel, hvor især børn og kvinder handles og behandles på en så ussel måde, at man tror, at det er løgn.
Kvinder bliver lokket til Vesten med løftet om at komme i huset eller arbejde på en restaurant, eller måske bliver de ligefrem fanget og tvunget til at rejse ud med trusler om, at deres familie vil lide skade, hvis ikke de gør, som der bliver sagt.
Andre ved muligvis godt, at de skal arbejde som prostituerede, men hvad de ikke ved, er, at de, der foregiver at formidle kontakten, reelt har solgt dem og lader netværk rundtomkring bruge dem, som de har lyst til.
Først når de er her, går det op for kvinderne, at de på ingen måde må beholde nogen af de FTTMO77.FM Page 5645
Friday, August 24, 2007 9:33 AM
penge, de tjener; at der løber voldsomme renter på den flybillet, bagmændene har betalt for dem; at betaling for kost og logi når skyhøje priser, så der oparbejdes gæld – igen til bagmændene, så man har endnu en klemme på dem; at de afskæres fra kontakt med deres familie i hjemlandet; samt at al kontakt med mennesker uden for det miljø, de befinder sig i, er umulig.
Børn bliver solgt af deres fattige eller misbrugende forældre, og så kan man gøre med dem, hvad man vil.
Det er ganske enkelt rædselsfuldt, og derfor skal vi gøre, hvad vi kan for at stoppe det.
Derfor har vi Konservative også været meget aktive for at få en handlingsplan på området.
Den er kommet nu, og dette lovforslag skal sikre, at de tiltag, der er præsenteret i planen, også kan blive en realitet.
Og der er brug for en grundig forberedelse af hjemrejsen.
Vi skal sikre os, at de mennesker, der bliver handlet, ikke kommer i kløerne på de bagmænd, der i sin tid sendte dem af sted.
De handlede kan også være i en tilstand, hvor de har brug for psykologhjælp, juridisk bistand eller sundhedsbehandling og andet, der kan styrke dem.
Men der er i den grad også brug for, at myndighederne får alle de informationer, der overhovedet kan fremskaffes om de bagmænd, der har sendt vedkommende af sted.
Vi Konservative håber virkelig, at man via information fra nogle af de handlede kan få ram på de skrupelløse bagmænd, der står bag denne ulækre form for menneskehandel.
Forslaget lægger også op til, at uledsagede børn, der kommer til Danmark, får en repræsentant til at hjælpe og vejlede barnet.
Ofte er der jo mange ting, der skal svares på og tages stilling til, og det er naturligvis rart med en voksen, der kan guide en igennem alle de øvelser, man skal ud i.
Vi hæfter os ved, at et handlet barn skal have en repræsentant med en relevant uddannelse eller erfaring, og det mener vi også er nødvendigt, når man har med så sårbart et barn at gøre.
Vi Konservative synes også, at det er meget vigtigt, at der er ekstra opmærksomhed på de handlede børn, når de opholder sig i Gribskov eller andre steder.
Der er stor risiko for at blive kidnappet, for det var jo netop ikke meningen, at de skulle sidde trygt og godt i et asylcenter; meningen har jo været, at de skulle sælges til prostitution eller noget andet afskyeligt.
Så den mulighed, der er for skærpet vagt ved disse bosteder, er meget relevant i visse situationer, og det har vi en forventning om at man vil benytte sig af.
Lovforslaget indeholder også muligheden for samkøring af registre ved evakuering og en styrkelse af kommunernes indberetning ved mistanke om proformaægteskaber samt en anerkendelse af opholdstilladelser udstedt af Schweiz og Liechtenstein til tredjelandes statsborgere, og det støtter vi naturligvis også.
Men det, der er hovedsigtet med lovforslaget, nemlig at undgå handlede mennesker og få fat i bagmændene, er det vigtigste sigte, og vi håber virkelig, det vil få effekt.